Riżoluzzjoni dwar is-sitwazzjoni fil-Mawritanja



Official Journal 061 , 16/03/2009 P. 0037 - 0040



Riżoluzzjoni [1] dwar il-konsegwenzi soċjali tat-tħaddim tat-tfal u l-istrateġiji sabiex issir ġlieda kontra t-tħaddim tat-tfal L-Assemblea Parlamentari Konġunta ACP-UE, - laqgħa fil-Port Moresby (Papua New Guinea) mill- 24 sat- 28 ta' Novembru 2008, - wara li kkunsidra l-Artikolu 17(1) tar-Regoli ta' Proċedura tiegħu, - wara li kkunsidra l-Konvenzjoni tan-Nazzjonijiet Uniti (NU) dwar id-drittijiet tat-Tfal adottata fl- 20 ta' Novembru 1989 [2] u li daħlet fis-seħħ fl-1990, b'mod partikolari l-Artikoli 28 u 32 tagħha, - wara li kkunsidra l-Konvenzjonijiet tal-Organizzazzjoni Dinjija tax-Xogħol (ILO) 138 dwar l-età minima biex wieħed jiġi aċċettat f'impjieg (1973) [3] u 182 dwar il-projbizzjoni u l-azzjoni immedjata għall-qirda tal-agħar forom tat-tħaddim tat-tfal (1999) [4], - wara li kkunsidra l-Artikoli 177-181 tat-Trattat li jistabbilixxi l-Komunità Ewropea, - wara li kkunsidra l-Ftehima ta' Sħubija ACP-EU iffirmat f'Cotonou fit- 23 ta' Ġunju 2000 u riveduta fil-Lussemburgu fil- 25 ta' Ġunju 2005 ("il-Ftehima ta' Cottonou"), u b'mod partikolari l-Artikoli 26 u 50 tagħha, - wara li kkunsidra d-dikjarazzjoni konġunta tal- 20 ta' Diċembru 2005 tal-Kunsill u tar-rappreżentanti tal-Gvernijiet tal-Istati Membri li ltaqgħu fil-Kunsill, il-Parlament Ewropew u l-Kummissjoni dwar Politika għall-Iżvilupp tal-Unjoni Ewropea: "Il-Kunsens Ewropew", u b'mod partikolari l-Artikoli 12, 97, 101 u 103 tiegħu [5], - wara li kkunsidra d-Dikjarazzjoni tal-Millenju tan-Nazzjonijiet Uniti tat- 8 ta' Settembru 2000, li tistabbilixxi l-Miri tal-Millenju għall-Iżvilupp (MDGs) bħala l-kriterji stabbiliti b'mod konġunt mill-komunità internazzjonali għall-qirda tal-faqar, - wara li kkunsidra l-Qafas għal Azzjoni, Edukazzjoni għal Kulħadd: Nilħqu l-Impenji Kollettivi tagħna, adottat mill-Forum Dinji dwar L-Edukazzjoni f'Dakar, is-Senegal, fl-2000 (is-Samit ta' Dakar) [6], - wara li kkunsidra d-Dikjarazzjoni ta' Brussell dwar l-Edukazzjoni għall-Iżvilupp Sostenibbli fl-Istati tal-ACP u l-Qafas għal Azzjoni tiegħu adottat mill-Ministri tal-Edukazzjoni tal-ACP fl-2006, - wara li kkunsidra d-Dikjarazzjoni tal-UE ta' Lucca (l-Italja) tal-2003, - wara li kkunsidra l-Programm Internazzjonali tal-ILO dwar l-eliminazzjoni tat-Tħaddim tat-Tfal (IPEC), - wara li kkunsidra l-komunikazzjoni tal-Kummissjoni dwar "Post Speċjali għat-Tfal fl-Azzjoni Esterna tal-UE" [7], - wara li kkunsidra r-Rapport Globali ta' Monitoraġġ 2008 dwar l-Edukazzjoni għal Kulħadd "Edukazzjoni għal kulħadd sal-2015: Jirnexxilna?" [8], - wara li kkunsidra r-Riżoluzzjoni tiegħu dwar id-drittijiet tat-tfal u b'mod partikolari s-suldati tfal, adottata fil- 15 ta'Ottubru 2003 [9], - wara li kkunsidra r-riżoluzzjoni tal-Parlament Ewropew dwar l-isfruttament tat-tfal fil-pajjiżi li qed jiżviluppaw, b'attenzjoni speċjali għat-tħaddim tat-tfal [10], - wara li kkunsidra r-riżoluzzjoni tal-Parlament Ewropew dwar ir-responsabiltà soċjali tal-intrapriżi: soluzzjoni dwar ir-responsabiltà soċjali tal-intrapriżi: l-implimentazzjoni ta' sħubija għat-tkabbir u għall-impjiegi [11], - wara li kkunsidra r-rapport tal-Kumitat dwar l-Affarijiet Soċjali u l-Ambjent (ACP-EU/100.247/08/fin.), A. billi t-tħaddim tat-tfal għandu l-għeruq tiegħu fil-faqar tal-massa u l-kultura u t-tradizzjonijiet ta' ħafna komunitajiet f'pajjiżi li qed jiżviluppaw, B. billi t-tħaddim tat-tfal ibaxxi l-pagi tal-adulti, u għalhekkk jikkontribwixxi għaċ-ċiklu tal-faqar billi jġiegħel lill-adulti jikkompetu kontra "forza rħisa" tax-xogħol li jipprovdu t-tfal, C. billi t-tħaddim tat-tfal huwa kkaratterizzat minn xogħol iebes, ħafna drabi b'kundizzjonijiet severi, għal tnax jew erbatax-il siegħa kuljum, u l-ftit li jaqilgħu bħala "paga" ħafna drabi jingħata lura lil min iħaddem għall-akkomodazzjoni u ikel, jew bħala multa għal kwoti li ma jintlaħqux, D. billi, skont l-ILO, madwar 165 miljun tifel u tifla bejn l-etajiet ta'5 u 14-il sena huma involuti fit-tħaddim tat-tfal; billi l-agħar forom ta' tħaddim tat-tfal u l-ksur tad-drittijiet tat-tfal, inkluż l-iskjavitù tat-tfal (servi domestiċi), il-bejgħ u t-traffikar tat-tfal, il-prostituzzjoni tat-tfal, l-impjieg tat-tfal f'konflitti armati u forom oħra ta' xogħol, huma ta' ħsara għas-saħħa fiżika soda, għall-iżvilupp u għas-saħħa mentali soda tat-tfal, E. billi trid tingħata attenzjoni speċjali, u tittieħed azzjoni urġenti kontra, l-agħar forom tat-tħaddim tat-tfal, F. billi ċertu gruppi ta' tfal u adolexxenti, speċjalment tfal li jappartjenu għal minoranzi etniċi jew għal minoranzi oħrajn, tfal ta' migranti, tfal li ġew sfurzati jitilqu minn arthom jew refuġjati, tfal affettwati minn konflitt armat, suldati tfal, orfni u tfal mingħajr il-ħarsien tal-ġenituri, tfal affettwati mill-HIV/AIDS, u tfal b'diżabiltà, huma b'mod partikolari fir-riskju; billi t-tfal bniet jiffaċċjaw riskji addizzjonali ta' sfruttament u abbuż sesswali, G. billi t-tħaddim tat-tfal huwa wieħed mill-aktar indikaturi li jidentifikaw il-vulnerabiltà tat-tfal, u għalhekkk, jippuntaw lejn nuqqasijiet f'diversi MDGs, bħall-eradikazzjoni tal-faqar, l-edukazzjoni għal kulħadd, l-ugwaljanza bejn is-sessi, il-ġlieda kontra l-HIV/AIDS u l-ħolqien ta' sħubija globali għall-iżvilupp, H. billi l-isfruttament kummerċjali tat-tfal huwa ksur serju tad-drittijiet tal-bniedem u jmur kontra l-prinċipji tal-ġustizzja soċjali; billi, mar-ratifika tal-Konvenzjoni tad-Drittijiet tat-Tfal, l-istati firmatarji jirrikonoxxu d-drittijiet umani tat-tfal, I. billi l-ksib ta' edukazzjoni primarja ta' kwalità għat-tfal kollha hija kruċjali biex it-tfal tingħatalhom is-setgħa li jiksbu ħiliet u għarfien kritiċi li jgħinhom jaħarbu mill-faqar, biex jinfluwenzaw l-iżvilupp tas-soċjetajiet tagħhom u biex f'ħajjithom jagħmlu għażliet ħielsa u infurmati, u b'hekk jikkontribwixxu għall-iżvilupp soċjali u ekonomiċi tal-pajjiżi tagħhom, J. billi l-aċċess reali għall-edukazzjoni ta' kwalità jfisser li l-iskejjel ikunu favorevoli għat-tfal (child friendly), jipprovdu għall-ħtiġijiet taż-żewġ sessi ugwalment, u jkunu mgħammra b'faċilitajiet tal-ilma u sanitarji, għaliex edukazzjoni ta' standard baxx taf tbiegħed lit-tfal mill-iskola u tħallihom vulnerabbli għall-isfruttament, K. billi l-effetti tad-diversi forom tat-tħaddim tat-tfal jinkludu dħul baxx fi skejjel primarji u sekondarji (speċjalment għal bniet), rati għolja ta' ħruġ mill-iskola, illitteriżmu għoli u rati għolja ta' falliment fl-eżamijiet, l-iżvilupp fiżiku rritardjat ta' tfal, rati għolja ta' tqala taż-żgħażagħ, l-abbuż tad-drogi fost it-tfal u rati għolja ta' qgħad fost l-adulti, L. billi ħafna pajjiżi għaddew liġijiet u wettqu politiki li mmirati lejn il-ħarsien tal-benessri u l-interessi tat-tfal, M. billi l-gvernijiet, min iħaddem, il-ħaddiema u l-organizzazzjonijiet tagħhom u s-soċjetà inġenerali għandhom responsabiltà kondiviża biex jaħdmu għall-eliminazzjoni progressiva tat-tħaddim tat-tfal, N. billi l-prattika tat-tħaddim tat-tfal spiss issir lil hinn minn intrapriżi li huma mwaqqfa b'mod legali u li huma rregolati minn leġiżlazzjoni xierqa u hija komuni ħafna fis-setturi informali u rurali, fl-ambjent privat tal-familja u xogħlijiet tal-familja li lanqas huma kkunsidrati bħala li għandhom rilevanza soċjali biex jiġu identifikati bħala xogħol, u f'xi każijiet f'attivitajiet illegali, O. billi, f'ħafna każi, l-isfruttar tat-tfal f'pajjiżi tal-ACP isir f'isem ditti Ewropej, li b'hekk qed iġiegħlu l-problema tat-tħaddim tat-tfal teħżien fil-pajjiżi tal-ACP, P. billi l-isfruttar ekonomiku tat-tfal jaffettwa bejn erba' u għaxar miljun tifel u tifla fl-Ewropa (xi wħud minnhom jisfgħu vittmi tal-agħar forom ta' sfruttament, inklużi l-prostituzzjoni ta' bniet żgħar), u billi għandu jkun enfasizzat li ħafna minn dawn it-tfal u adulti żgħar jiġu minn pajjiżi tal-ACP, u ħafna drabi, jinsabu f'pajjiżi Ewropej illegalment, Q. billi l-kontribut li t-tħaddim tat-tfal għandu fuq id-dħul ta' familji fl-ifqar pajjiżi ma jistax jiġi injorat, R. billi m'hemm l-ebda oġġezzjoni li jiġu impjegati tfal akbar part-time fl-irziezet jew negozji tal-familja, sakemm ma jxekklux l-edukazzjoni, is-saħħa jew il-benessri tagħhom, S. billi jista' ma jkunx faċli fil-prattika li tagħmel distinzjoni bejn tfal li qed jiġu sfrutttati kummerċjalment u tfal li x-xogħol tagħhom qed jintuża biex jappoġġja l-mezz ta' għajxien fl-irziezet tal-familja, T. billi l-kastig ta' mard bħall-HIV/AIDS ikkontribwixxa għat-tħaddim tat-tfal f'attivitajiet li jagħmlu profitt, U. billi l-eliminazzjoni tat-tħaddim tat-tfal hija kkomplikata minħabba n-nuqqas ta' ugwaljanza fil-kultura u bejn is-sessi, V. billi it-titjib ta' aċċess għal kreditu raġonevoli u li jista' jitħallas għandu l-potenzjal li jtaffi t-tħaddim tat-tfal u jżid ir-reġistrazzjoni fl-iskejjel, W. billi d-disponibiltà ta' għażliet alternattivi tal-kura tat-tfal jikkontribwixxu għat-tnaqqis fit-tħaddim tat-tfal u joħloq kundizzjonijiet għal aktar attendenza fl-iskejjel, X. billi l-isforzi biex jiżdiedu l-livelli ta' edukazzjoni tal-adulti u l-pagi jgħinu jrażżnu t-tixrid u l-intensità tat-tħaddim tat-tfal u jtejbu l-probabiltà li t-tfal jibqgħu fl-iskola, Y. billi d-dikotomija bejn l-ambjent rurali u dak urban tħalli impatt fuq it-tagħlim tat-tfal u deċiżjonijiet tax-xogħol, Z. billi kull tifel u tifla għandhom id-dritt jiġu reġistrati mat-twelid; billi n-nuqqas ta' faċilitajiet għar-reġistrazzjoni mat-twelid jiffaċilita l-isfruttament u l-abbuż tat-tfal fis-'setturi moħbija' tax-xogħol, bħax-xogħol domestiku u l-agrikoltura, AA. billi kumpaniji li joperaw bi ksur tal-istrumenti internazzjonali u tal-leġiżlazzjoni internazzjonali u domestika dwar it-tħaddim tat-tfal jista' jkollhom vantaġġ kompetittiv inġust, AB. Billi s-settur agrikolu fil-pajjiżi li qed jiżviluppaw joffri potenzjal kbir għall-isfruttament tat-tfal, u skont rapport ta' Human Rights Watch tal-2002 madwar 70 %, jew 170 miljun tifel u tifla, huma involuti f'din l-industrija, fejn huma mġiegħla jaħdmu 12-il siegħa kuljum, 365 ġurnata fis-sena, ħafna drabi jkunu esposti għal pestiċidi tossiċi u temperaturi estremi sa 100° C, u jkollhom iqandlu tagħbijiet tqal u għodod industrijali li jaqtgħu, AC. Billi l-pirotekniċi, ir-riċiklar tal-iskart, it-tqattigħ tal-blat u x-xogħlijiet fil-minjieri, huma fost l-agħar forom ta' tħaddim tat-tfal, u billi l-agħar forma ta' sfruttament hija l-użu ta' tfal suldati fil-gwerer, AD. Billi x-xerrejja ta' prodotti mid-dinja li qiegħda tiżviluppa huma f'pożizzjoni ewlenija biex isibu, u jirrifjutaw li jixtru, prodotti li huma magħmula kollha jew parti mit-tħaddim tat-tfal, u b'hekk jistgħu jagħmlu pressjoni ekonomika diretta u effettiva, AE. Billi d-drittijiet fundamentali tat-tfal huma f'riskju serju li jkunu mminati billi jiġu esposti u sfruttati f'riklami dejjem għaddejjin fuq il-midja (pereżempju, r-radju, it-televixin u l-gazzetti), Ġenerali 1. Jilqa' b'sodisfazzjon l-għadd kbir ta' pajjiżi tal-ACP u tal-EU li rratifikaw il-Konvenzjonijiet tal-ILO 138 u 182 tal-ILO (ara l-Anness 1); jistieden lill-istati firmatarji biex jiżguraw l-implimentazzjoni tal-konvenzjonijiet u jħeġġeġ lil dawk li għadhom ma rratifikawx dawn il-konvenzjonijiet biex jagħmlu dan b'mod urġenti; 2. Jirrikonoxxi li tfal li huma impjegati f'industriji perikolużi għandhom jingħataw prijorità għolja; 3. Jitlob bl-aktar termini qawwija possibbli li jekk ikun hemm evidenza li xi ħadd qed iħaddem jew juża tfal suldati, dan għandu jitressaq quddiem il-Qorti Kriminali Internazzjonali għal prosekuzzjoni; 4. Jenfasizza skont il-kuntest tal-Konvenzjoni 182 dwar il-ħtieġa għal azzjoni urġenti għall-eliminazzjoni tal-agħar forom ta' tħaddim tat-tfal, bħal tħaddim tat-tfal f'kundizzjonijiet ta' kważi skjavitù u ta' rabta f'xogħol perikoluż u dannuż fil-produzzjoni u t-traffikar tad-drogi u l-kuntrabandu u t-traffikar ta' armi żgħar, l-isfruttament ta' tfal żgħar ħafna, u l-isfruttament sesswali kummerċjali tat-tfal; 5. Jistieden lill-firmatarji kollha tal-UE għall-Konvenzjoni 182 tal-ILO biex kull sena jippubblikaw evidenza ta' konformità mal-Paragrafu 8, li titlob lill-membri biex jgħinu lill-xulxin fl-implimentazzjoni tad-dispożizzjonijiet tal-Konvenzjoni permezz ta' koperazzjoni internazzjonali imsaħħa u/jew għajnuna; 6. Jistieden lill-Istati Membri tal-UE u l-Istati tal-ACP biex jiżviluppaw strateġiji integrati fi ħdan is-sħubija ACP-UE, mmirati biex jiġġieldu t-tħaddim tat-tfal u bbażati fuq evalwazzjoni preċiża tar-realtà, immexxija mill-aħjar interess tat-tfal; f'dan ir-rigward tisħaq dwar il-ħtieġa li s-soċjetà ċivili u t-trejdunjins jiġu involuti kompletament fil-formolazzjoni tal-politika, fl-implimentazzjoni u fil-monitoraġġ ta' azzjonijiet biex jiġġieldu t-tħaddim tat-tfal; 7. Jenfasizza li l-ġlieda kontra t-tħaddim tat-tfal tinħtieġ taħlita tajba ta' għażliet ta' politiki u programmi b'mod partikolari fl-oqsma tas-saħħa, l-edukazzjoni, l-impjieg u l-ħarsien soċjali, biex tadatta ruħha għaż-żieda tat-tagħrif, il-mobilizzazzjoni soċjali, għat-titjib ta' riżorsi u analiżi ta' databases, għall-leġiżlazzjoni u l-infurzar tal-impjiegi, għal xogħol diċenti, għall-edukazzjoni ta' kwalità obbligatorja b'xejn, għat-taħriġ vokazzjonali u direzzjoni diretta għat-tneħħija, ir-riabilitazzjoni u l-integrar mill-ġdid tat-tfal; 8. Jistieden lill-komunità internazzjonali, b'mod partikolari l-Istati Membri tal-UE u lill-Kummissjoni Ewropea, biex jinkludu kwistjonijiet ta' tħaddim tat-tfal f'kull attività tal-programmi ta' koperazzjoni tagħhom u fil-proċess jiksbu l-MDGs sal-2015 billi, inter alia, jindirizzaw il-kawżi inadegwati tal-ħarsien tat-tfal u l-ksur tad-drittijiet tat-tfal; jenfasizza li politiki bħal dawn għandhom ukoll jittrattaw il-kwistjonijiet tar-riabilitazzjoni u l-integrazzjoni soċjali ta' tfal li m'għadhomx imħaddma; 9. Tirrikonoxxi li ħafna mit-tħaddim tat-tfal huwa kkawżat, minħabba l-faqar u li fit-tul is-soluzzjoni hija t-tkabbir ekonomiku sostenibbli, u t-tmexxija tajba li twassal għall-progress soċjali, b'mod partikolari l-mitigazzjoni tal-faqar u l-kisba ta' edukazzjoni primarja universali; 10. Jisħaq dwar il-ħtieġa li tiġi indirizzata l-eliminazzjoni tat-tħaddim tat-tfal fil-ġlieda kontra l-HIV/AIDS u fl-istrateġiji ta' sejbien ta' soluzzjoni għall-konflitti; 11. Jenfasizza li tfal li jgħixu mingħajr il-ħarsien tal-ġenituri, bħall-orfni, tfal bla dar li jgħixu fit-toroq, tfal spustati internament, refuġjati, tfal affettwati mit-traffikar, u sfruttament sesswali u ekonomiku, jeħtieġu kura speċjali u għandhom jittieħdu miżuri biex jgħinu lil dawn it-tfal u lill-istituzzjonijiet, faċilitajiet u servizzi li jappoġġjawhom; 12. Jinnota li filwaqt li ħafna gvernijiet adottaw politiki għall-eliminazzjoni tat-tħaddim tat-tfal u ħadu azzjoni dwar dan, in-nuqqas ta' provvediment ta' mezzi alternattivi ta' għejxien lill-familji tat-tfal affettwati ser iwassal għall-kundizzjonijiet agħar għall-familji; 13. Jenfasizza li kwalunkwe politika mmirata lejn l-eliminazzjoni tat-tħaddim tat-tfal għandha dejjem tiġi meqjusa fi ħdan il-qafas ta' xogħol diċenti għal kulħadd, bi qbil ma' standards internazzjonali ewlenin tax-xogħol; temmen li kwalunkwe kampanja mmirata kontra t-tħaddim tat-tfal ma tistax tirnexxi sakemm ma tkunx appoġġjata minn riformi usa' fil-prattiki tal-kummerċ kemm fl-UE u kif ukoll fl-Istati tal-ACP; 14. Jistieden lill-gvernijiet u lill-parteċipanti tas-soċjetà ċivili fil-pajjiżi tal-UE u tal-ACP biex jaħdmu flimkien lejn il-ħolqien ta' Task Forces għat-tħaddim tat-Tfal li, inter alia, għandhom jipprovdu u jxerrdu informazzjoni dwar drittijiet u l-aħjar prattiki u jaħdmu lejn il-koordinament tal-politiki tal-parteċipanti governattivi lokali, nazzjonali u internazzjonali, NGOs u trejdunjins; 15. Jistieden lill-Istati Membri tal-UE u lill-Istati tal-ACP biex jinkorporaw it-tħassib tat-tħaddim tat-tfal f'inizjattivi eżistenti u tal-ġejjieni fis-settur agrikolu; 16. Iħeġġeġ lill-gvernijiet tal-pajjiżi tal-ACP biex iżidu l-isforzi biex ir-reġistrazzjoni uffiċjali tat-twelid issir universali u jistieden lill-Kummissjoni Ewropea biex tippromwovi u tappoġġja sforzi bħal dawn, filwaqt li tinkorpora r-reġistrazzjoni uffiċjali tat-twelid universali fil-politika tal-koperazzjoni għall-iżvilupp; 17. Iħeġġeġ lill-UE biex tadotta direttiva li tintroduċi trattament speċjali għal tfal bi status illegali li waqgħu vittmi tat-traffikar u tal-isfruttament fit-territorju tal-UE; L-Edukazzjoni u l-Eliminazzjoni tat-Tħaddim tat-Tfal 18. Iqis li kwalunkwe tifel jew tifla li mhumiex qed jirċievu edukazzjoni full-time jinsabu f'riskju ta' sfruttament; jemmen li d-definizzjoni ta' "tifel jew tifla" f'dan il-kuntest għandu jkun sal-età ta' tal-edukazzjoni full-time obbligatorja fil-pajjiż konċernat; 19. Jenfasizza li, filwaqt li l-esperjenza tax-xogħol tista' tilgħab parti importanti fl-edukazzjoni tat-tfal, qatt m'għandha tkun ta' sfruttament u qatt m'għandha tfixkel l-edukazzjoni full-time tat-tfal u għandha dejjem tagħti biżżejjed ħin għal-logħob u għall-esperjenza tat-tfulija; jgħid li dan japplika kemm għall-impjieg bi ħlas u xogħol fil-familja, bħall-kura tat-tfal, jew xogħol f'irziezet tal-familja; jinnota li, billi d-dħul mix-xogħol tat-tfal jista' jkun parti kruċjali tad-dħul ta' familji bi dħul baxx ħafna, għandha tittieħed kull attenzjoni li l-ġenituri ma jiġux ikkritikati meta bi dritt jipproteġu lit-tfal tagħhom kontra l-isfruttament tax-xogħol; 20. Iħeġġeġ lill-Istati Membri kollha tal-UE u tal-ACP biex jiżguraw li l-miżuri implimentati biex jiġi sodisfatt l-MDG 2 — edukazzjoni primarja universali — jkunu sostenibbli u ta' kwalità; għalhekkk tistieden lill-UE biex torbot l-iffinanzjar għall-edukazzjoni maż-żamma ta' daqsijiet ta' klassijiet li jkunu jistgħu jiġu mmaniġġjati u biex jipprovdu taħriġ sodisfaċenti lill-għalliema; tħeġġeġ kemm lill-UE u kif ukoll lill-ACP biex jagħmlu fondi disponibbli għal materjali u l-ikliet għall-istudenti fi sforz biex jiżguraw li l-edukazzjoni ma ssirx spiża li twassal biex it-tfal ma jibqgħux jintbagħtu l-iskola; 21. Jistieden lill-Kummissjoni Ewropea biex timmira fondi lejn l-edukazzjoni b'attenzjoni urġenti lil dawk li huma l-aktar f'riskju, jiġifieri bniet, tfal f'zoni milquta minn konflitt u tfal li ġejjin minn gruppi marġinalizzati u vulnerabbli fis-soċjetà u tfal f'zoni agrikoli rurali; 22. Jistieden lill-gvernijiet biex itejbu l-istrutturi legali dwar it-tħaddim tat-tfal u jintegraw it-tħassib dwar it-tħaddim tat-tfal fil-politiki u fil-pjanijiet dwar l-edukazzjoni filwaqt li jqisu d-dikotomija bejn l-ambjent urban u dak rurali; 23. Jistieden lill-Istati Membri tal-ACP biex iżidu l-infiq għall-edukazzjoni, b'mod partikolari fir-rigward tal-edukazzjoni primarja universali u l-edukazzjoni għall-adulti; 24. Jenfasizza l-ħtieġa li jkun hemm bażi ta' għarfien imsaħħa u netwerks dwar it-tħaddim tat-tfal u edukazzjoni permezz ta', pereżempju, ir-riċerka u l-monitoraġġ, il-ġbir tad-data, u analiżi effettiva u adegwata tar-riżultati minn servejs u proġetti piloti, biex jitjieb l-għarfien tal-fehim ewlieni tat-tħaddim tat-tfal u tal-karatteristiċi reġjonali u nazzjonali rigward it-tfal u l-edukazzjoni; 25. Jinkoraġġixxi s-sapport u d-disseminazzjoni mtejba ta' prattika tajba, iffokata fuq bidliet politici u ekonomiċi reali u bbażati fuq għarfien aġġornat tas-sitwazzjoni tat-tħaddim tat-tfal; 26. Jistieden lill-gvernijiet u lil dawk li jħaddmu u li huma stabbiliti b'mod legali biex jimplimentaw attivitajiet edukattivi mmirati lejn tfal li jaħdmu u lejn il-familji tagħhom, biex jitnaqqsu l-effetti tal-involviment tat-tfal konċernati f'attivitajiet ta' xogħol; 27. Jitlob li jiġu implimentati klassijiet apposta għal tfal li jidħlu tard fis-sistema edukattiva u għal dawk li jkunu qed jirritornaw lejn l-edukazzjoni mix-xogħol, minn xi konflitt jew wara li jkunu ġew imċaqalqa minn arthom; 28. Tesprimi tħassib dwar id-diskrepanza bejn l-istrumenti internazzjonali, b'mod partikolari l-MDG 2 u l-Konvenzjoni 138 tal-ILO, fejn dan tal-aħħar jistipola li l-età minima għall-impjegar għandha tkun ta'15-il sena u f'każijiet eċċezzjonali ta' 14-il sena, filwaqt li dik tal-ewwel titlob li għandu jkun hemm edukazzjoni primarja universali, tqis li dan iħalli lit-tfal bejn l-etajiet ta' 11 u ta' 15-il sena f'riskju akbar ta' sfruttament u titlob li din id-diskrepanza tiġi indirizzata; Ir-responsabiltajiet tas-Settur tal-Kumpaniji fl-Eliminazzjoni tat-Tħaddim tat-Tfal 29. Tilqa' b'sodisfazzjon it-tendenza li dejjem qed tiżdied li kumpaniji kbar jipproduċu kodiċi soċjali ta' kondotta u li b'mod volontarju jiffirmaw inizjattivi ta' skambju etiku; madanakollu, jemmen li kodiċi volontarji bħal dawn ma jiħdux post is-superviżjoni ta' awtorità pubblika u l-konformità ma' standards ewlenin tax-xogħol; 30. Jinkoraġġixxi l-promozzjoni ta' kodiċi għal fuq il-post tax-xogħol, il-ħolqien ta' liġi dwar il-paga minima u s-sigurtà ekonomika tal-familji; 31. Tistieden lill-Kummissjoni Ewropea biex iżżomm u ssaħħaħ ir-responsabiltà li l-kumpaniji kbar għandhom fl-eliminazzjoni tat-tħaddim tat-tfal; tistieden lill-Kummissjoni Ewropea biex tobbliga lill-kumpaniji kbar li joperaw fl-UE biex jiddokumentaw, jirrapportaw, u jerfgħu r-responsabiltà tal-prattiki tal-ħidma fil-livelli kollha tal-katina ta' forniment; għalhekkk jitlob lill-Kummissjoni biex tistabbilixxi hotline għat-tħaddim tat-tfal biex tkun tista' tingħata informazzjoni dwar it-tħaddim tat-tfal fl-operazzjoni diretta jew fil-katina ta' forniment ta' kumpaniji fl-UE; jemmen li din il-konformità min-naħa tal-katina ta' forniment għandha tkun appoġġjata minn spezzjonijiet regolari u bir-reqqa fil-livelli kollha u li għandha tkun suġġetta għal verifika minn awditur indipendenti; f'każ li kumpanija tinsab li għandha tfal jaħdmu fil-katina ta' forniment tagħha, il-Kummissjoni Ewropea għandha tobbligaha timplimenta u tippubblika programm marbut biż-żmien, ta' mhux aktar minn tliet snin, għall-eliminazzjoni immedjata tat-tħaddim tat-tfal f'dik il-katina ta' forniment; għandu jiġi maħsub programm ta' sanzjonijiet biex jiġi implimentat jekk l-użu tat-tħaddim tat-tfal ikompli; 32. Tħeġġeġ lill-Kummissjoni Ewropea u lill-gvernijiet tal-ACP biex jiżguraw li hija r-responsabiltà ta' kwalunkwe kumpanija li tinqabad li qed tħaddem it-tfal li tiżgura li t-tfal li qed jaħdmu għall-kumpanija jiġu integrati kif jixraq fis-sistema edukattiva; 33. Jenfasizza li l-istatus tal-GSP u l-GSP+ ikunu kkundizzjonati skont il-pajjiżi tal-ACP li jibbenefikaw mill-programmi GSP u GSP+ u mhux biss jirratifikaw, iżda juru li jaqblu mal-konvenzjoni tal-ILO dwar it-tħaddim tat-tfal u l-Konvenzjoni tan-NU dwar id-Drittijiet tat-Tfal; għal dan il-għan jistieden lill-Kummissjoni Ewropea biex iddaħħal struttura ta' monitoraġġ regolari u frekwenti u rappurtar f'konformità mad-dispożizzjonijiet ta' dawn il-konvenzjonijiet; jgħid li għandha tittieħed azzjoni fejn ikun hemm evidenza ta' ksur serju u sistematiku; 34. Jemmen li l-kuntratti tal-Appalt Pubbliku għandhom jinkludu l-obbligu li l-kumpaniji konċernati għandhom jippreżentaw provi li l-katina ta' forniment tikkonforma mal-istandards internazzjonali dwar it-tħaddim tat-tfal u li dawn il-kuntratti ma jingħatawx fin-nuqqas ta' provi simili u li għandu jkun hemm opportunità adegwata (fl-arena pubblika) għall-NGOs u partijiet oħra li jippreżentaw evidenza għall-kuntrarju; jenfasizza li klawsoli bħal dawn m'għandhom bl-ebda mod jitqiesu bħala ostakoli mhux tariffarji għall-kummerċ; 35. Jistieden lill-Istati Membri tal-UE u lill-Kummissjoni Ewropea biex jorbtu l-appoġġ li jagħti lill-kumpaniji permezz ta' missjonijiet ta' kummerċ, sussidji fuq l-esportazzjoni, għotjiet u self mal-wiri ta' provi ta' konformità mal-konvenzjonijiet internazzjonali tat-tħaddim tat-tfal; 36. Jenfasizza li l-globalizzazzjoni u l-liberaalizzazzjoni tal-kummerċ dinji għandhom ikunu akkumpanjati mill-osservanza tad-drittijiet fundamentali, inkluża l-projbizzjoni tat-tħaddim tat-tfal; 37. Jistieden lill-komunità internazzjonali (li tinkludi l-Organizzazzjoni Dinjija tal-Kummerċ) biex ikunu tal-ewwel li jagħmlu "child kite mark", li jindika b'mod ċar li prodott "ma tkabbarx/kienx immanifatturat bit-tħaddim tat-tfal" u li jista' jintuża speċifikament rigward pajjiżi fejn it-tħaddim tat-tfal huwa magħruf li huwa prevalenti; 38. Tagħti istruzzjonijiet lill-Kopresidenti tiegħu biex jgħaddu din ir-riżoluzzjoni lill-Kunsill tal-Ministri tal-ACP-EU, lill-Kummissjoni Ewropea, lill-Unjoni Afrikana, lill-CARIFORUM, l-Istati Karibej u Paċifiċi, lill-Forum tal-Paċifiku, lill-Istati Membri tal-UE, lill-UNICEF u lill-ILO. [1] Adottat mill-Assemblea Parlamentari Konġunta ACP-UE tat- 28 ta' November 2008 fil-Port Moresby (Papua New Guinea). [2] http://www.unhchr.ch/html/menu3/b/k2crc.htm [3] http://www.ilocarib.org.tt/childlabour/c138.htm [4] http://www.ilocarib.org.tt/childlabour/c182.htm [5] ĠU C 46, 24.2.2006, p. 1. [6] http://unesdoc.unesco.org/images/0012/001211/121147e.pdf [7] COM(2008)55 finali. [8] http://unesdoc.unesco.org/images/0015/001547/154743e.pdf [9] ĠU C 26, 29.1.2004, p. 17. [10] P6_TA(2005)0272. [11] 17 P6_TA(2007)0062. --------------------------------------------------